**31.05.2024**

**Χαιρετισμός του Προέδρου της Βουλής στην εκδήλωση «Δωρεά Οργάνων, Αλυσίδα Ζωής»**

Κύριε πρόεδρε του Ιδρύματος Ωνάση,

αγαπητέ φίλε, Αντώνη Παπαδημητρίου,

κύριε πρόεδρε του Ωνασείου Καρδιοχειρουργικού Κέντρου,

κύριε πρόεδρε του Ελληνικού Ιδρύματος Μεταμοσχεύσεων,

αγαπητές φίλες και φίλοι,

Σήμερα εδώ, στην κεντρική σκηνή του Εθνικού Θεάτρου, δεν θα παρακολουθήσουμε μια δραματουργία, όπως συνήθως.

Θα επιχειρήσουμε να αποδραματοποιήσουμε ένα θέμα, το οποίο έχει να κάνει με ό,τι πιο ανεκτίμητο έχει ο άνθρωπος, τη ζωή του.

Και θα επιχειρήσουμε να αποδραματοποιήσουμε τη δωρεά οργάνων και τη μεταμόσχευση, για τον απλούστατο λόγο, κυρίες και κύριοι, ότι ένα από τα παθήματα του ανθρώπου είναι ότι αντιμετωπίζει τον καθ’ ημέραν βίον του με τη χαρά της αφθαρσίας μες στα μάτια και αντιλαμβάνεται την κακουχία και το δράμα της ζωής ότι αφορά πάντα, πάντα όμως, κάποιον άλλον.

Από εκεί, κατά τη γνώμη μου, ξεκινά η απροθυμία να ασχοληθεί η ευρύτερη κοινωνία με το θέμα της δωρεάς οργάνων. Γιατί νομίζουν ότι αυτή η στιγμή, που θα αποφασίσεις να κάνεις αυτό ή πολύ περισσότερο που θα χρειαστείς αυτό, αυτή η στιγμή αφορά κάποιον άλλον.

Και επειδή εδώ μιλάμε για χάρισμα ζωής αλλά και χάρισμα χαρακτήρος, είναι βέβαιο ότι η εκστρατεία η ενημερωτική, που ξεκίνησε το κοινωφελές Ίδρυμα Ωνάση, που διαρκώς επιβεβαιώνει με τις δράσεις του και με κορωνίδα αυτή τη δράση, επιβεβαιώνει τον τίτλο του ως κοινωφελούς, είναι βέβαιο, λοιπόν, ότι αυτή η εκστρατεία ενημέρωσης θα βοηθήσει πάρα πολύ να δραπετεύσουμε από αυτό το πάθημα, να εξοικειωθούμε, να αποδραματοποιήσουμε το ζήτημα της δωρεάς οργάνων και να αντιληφθούμε, κυρίες και κύριοι, ότι δεν είναι μόνο μία ανεκτίμητη πράξη αλτρουισμού. Είναι και μία πράξη αυτοσυντήρησης, γιατί ποτέ δεν ξέρεις.

Η πολιτεία πρόσφατα ψήφισε τον νόμο 5034 του ’23, την άνοιξη του ‘23. Ένας νόμος ο οποίος εκσυγχρονίζει το θεσμικό πλαίσιο των μεταμοσχεύσεων και ο οποίος ακολουθεί τις τελευταίες επιταγές της επιστήμης γύρω από αυτό το θέμα.

Έχουμε, λοιπόν, ένα εκσυγχρονισμένο νομικό πλαίσιο, το οποίο τώρα συγκεκριμενοποιείται.

Και έχουμε και μία προσπάθεια, που επιβοηθείται από αυτό το νομικό πλαίσιο της πολιτείας, της κοινωνίας των πολιτών, μία προσπάθεια να μεγαλώσει ο αριθμός εκείνων οι οποίοι έχουν αυτό το διπλό χάρισμα, το χάρισμα του χαρακτήρος και το χάρισμα της ζωής.

Το Ίδρυμα Ωνάση, με αυτή του την πρωτοβουλία, έδειξε σε ένα σωρό συλλογικούς φορείς, κρατικούς, ιδιωτικούς, ότι το να βάζουν το θέμα της δωρεάς οργάνων μέσα στη δική τους αντίληψη περί κοινωνικής ευθύνης έχει τεράστια σημασία.

Και έτσι δημιουργήθηκε αυτή η αλυσίδα. Αυτοί οι διαδοχικοί κρίκοι της αλυσίδας, που έχουν να κάνουν με ενημέρωση και με χρέος. Κι αυτούς τους κρίκους της αλυσίδας σήμερα εδώ αναγνωρίζουμε και τιμούμε.

Και θα ήθελα καταλήγοντας, ως Πρόεδρος της Βουλής των Ελλήνων, να πω πως και εμείς έχουμε εμπλακεί θετικά στο θέμα της προστασίας της υγείας.

Σήμερα φερ’ ειπείν η Βουλή θα φωταγωγηθεί με το πορτοκαλί χρώμα της Παγκόσμιας Ημέρας για την Σκλήρυνση κατά Πλάκας.

Ευαισθητοποίηση κι αυτό.

Σήμερα, λοιπόν, εδώ, ως Πρόεδρος της Βουλής, θα ήθελα μπροστά σας να κάνω μια κίνηση, που είναι συνηθισμένη σε αυτή τη σκηνή, να υποκλιθώ με σεβασμό σε όλους τους κρίκους αυτής της αλυσίδας, η οποία ξεκίνησε αισιόδοξα, εμπεριστατωμένα και με αγάπη για τη ζωή.

Να υποκλιθώ στη ζωογόνο προσπάθεια του κοινωφελούς Ιδρύματος Ωνάση, την προσπάθεια του Ελληνικού Οργανισμού Μεταμοσχεύσεων, των δωρητών, των γιατρών, των εταιρειών των συλλογικοτήτων, οι οποίοι στηρίζουν αυτή την επιδίωξη, που η πολιτεία την έχει βάλει με τέτοιο αριθμητικό στόχο: σε 10 χρόνια να φτάσουμε την Ισπανία, την Πορτογαλία, την Ιταλία σε ετήσιο αριθμό δωρητών των οργάνων. Αλλά είμαι βέβαιος ότι, χάρη σε τέτοιες εκδηλώσεις, αυτός ο στόχος θα επιτευχθεί πολύ νωρίτερα.

Θερμά συγχαρητήρια σε όλους.

Να λοιπόν που υπάρχουν σιωπηλές, ευπρεπείς, αποτελεσματικές εκδηλώσεις, σε μία χώρα η οποία κυριαρχείται από τον θόρυβο, την αντιδικία, την καταγγελιομανία, την αλληλοϋπονόμευση.

Υπάρχουν και καλές ειδήσεις.

Κύριε Παπαδημητρίου είστε χορηγός καλών ειδήσεων.

Συγχαρητήρια.